**Predkladacia správa**

Vláda Slovenskej republiky predkladá na rokovanie Národnej Rady Slovenskej republiky „*Návrh na vyslovenie súhlasu Národnej Rady Slovenskej republiky s Dohodou medzi Slovenskou republikou a Nórskym kráľovstvom o ukončení platnosti Dohody medzi Českou a Slovenskou Federatívnou Republikou a Kráľovstvom Nórska o vzájomnej podpore a ochrane investícií vo vzájomných vzťahoch medzi Slovenskou republikou a Nórskym kráľovstvom*“ (ďalej len „dohoda“).

Vzhľadom na nedávny vývoj v EÚ ohľadom investičných dohôd, najmä na rozhodnutie Súdneho dvora Európskej únie vo veci Slovenská republika proti Achmea B.V. (vec C-284/16) a plurilaterálnu Dohodu o ukončení bilaterálnych investičných zmlúv medzi členskými štátmi Európskej únie zo dňa 5. mája 2020 sa Nórske kráľovstvo rozhodlo ukončiť všetky dohody o vzájomnej podpore a ochrane investícií s ostatnými členskými štátmi Európskeho hospodárskeho priestoru s preferenciou uzavretia dohôd o ukončení.

Nórske kráľovstvo navrhlo Slovenskej republike dňa 16. septembra 2021 ukončiť platnosť Dohody medzi Českou a Slovenskou Federatívnou Republikou a Kráľovstvom Nórska o vzájomnej podpore a ochrane investícií, ktorá bola podpísaná v Oslo, dňa 21. mája 1991 (uverejnenej pod č. 530/1992 Zb., ďalej len „investičná dohoda“) vo vzájomných vzťahoch medzi Slovenskou republikou a Nórskym kráľovstvom s možnosťou uzavretia dohody o ukončení platnosti formou výmeny verbálnych nót. Nórska strana zároveň oznámila, že v prípade, že by sa nedosiahla vzájomná dohoda o ukončení platnosti dohody, platnosť investičnej dohody bude jednostranne ukončená k 16. septembru 2023 v zmysle článku XII investičnej dohody.

Táto lehota bola za účelom dokončenia rokovaní vzájomnou dohodu obidvoch strán predĺžená do 16. marca 2025.

Dohoda upravuje (i) ukončenie investičnej dohody (ii) úpravu nárokov uplatnených na základe investičnej dohody v ukončených a nových arbitrážach (iii) práva a povinnosti investorov a zmluvných strán v prebiehajúcich arbitrážach.

Dohoda má charakter prezidentskej zmluvy, ktorý je odvodený od charakteru investičnej dohody, ktorá je hospodárskou zmluvou všeobecnej povahy (čl. 7 ods. 4 Ústavy SR). Z uvedeného dôvodu sa návrh predkladá Národnej rade Slovenskej republiky na vyslovenie súhlasu a prezidentke Slovenskej republiky na ratifikáciu.